Eleganta eŭfonjo

La Blukapuĉa eŭfonjo aŭ Eleganta eŭfonjo (Euphonia elegantissima) estas specio de birdo de la genro de Eŭfonjoj, kiuj nun estas konsiderata membro de la familio de Fringedoj, sed antaŭe de la Traŭpedoj. Tiu genro enhavas birdojn kiuj estas tipe metalece malhelbluaj supre kaj brilflavaj sube. Kelkaj havas helbluajn makulojn kape aŭ oranĝecajn subajn partojn.

Estas tri tre similaj eŭfonjoj kun helbluaj krono kaj nuko (kasko) kaj seksa duformismo laŭ kiu maskloj havas reston de supraj partoj malhelbluaj kaj subaj partoj oranĝecaj, dum inoj estas respektive supre pli malhelverdaj kaj sube pli helverdaj. Krom aliaj detalaj diferencoj, la Eleganta eŭfonjo loĝas en Centrameriko, la Antila eŭfonjo en Karibio, kiel ties nomo sugestas kaj la Blukapa eŭfonjo en Sudameriko.

Tiu ĉi specio troviĝas en Belizo, Kostariko, Salvadoro, Gvatemalo, Honduro, Meksiko, Nikaragvo kaj Panamo.

La plenkreskuloj de tiu specio estas 11 al 14 cm longaj el beko al vostopinto. La maskloj havas malhelbluajn vizaĝon kaj gorĝareon, ŝajne nigra, kaj helblua "kapuĉo" (krono ĝis okulo, nuko kaj kolumo nekompleta flanke kaj malantaŭe). Ankaŭ la dorso, flugiloj kaj vosto estas malhelbluaj sed ne tiom kiom la vizaĝo kaj brusto kaj ventro oranĝecaj. La ino estas simila pri la helblua kapuĉo, sed ne tiom markata; kio estas malhelblua ĉe masklo estas olivverdeca ĉe ino nome vizaĝo kaj supraj partoj, sed gorĝo montras oranĝecan makulon, dum la resto de la korpo helverdeca. Ambaŭ seksoj montras oranĝecan punkton en frunto.

Ties natura habitato estas subtropikaj aŭ tropikaj humidaj montararbaroj kaj tre degraditaj iamaj praarbaroj el norde de Meksikio (sude de Sonora, sude de Nuevo León) laŭlonge de ambaŭ deklivaroj, suden ĝis okcidenta Panamo, en montaraj kaj kultivejaj areoj.

 Referencoj 
 Peterson, Roger Tory, kaj Edward L. Chalif. 2008. Aves de México. Guía de campo. Editorial Diana, México.
 Euphonia elegantissima, Ruĝa Listo de IUCN, konsultita la 18-a de aprilo de 2009, IUCN, angla
 BirdLife International 2004. Euphonia elegantissima. 2006 IUCN Ruĝa Listo de Minacataj Specioj. Konsultita la 25an de julio 2007.

 Eksteraj ligiloj 

 Foto ; Artikolo , Fotaro-"Blukapuĉa eŭfonjo" 
 Euphonia elegantissima--"Elegant Euphonia" Fotaro  VIREO Photo-High Res 

Kategorio:Paseroformaj
Kategorio:Fringedoj
Kategorio:Birdoj de Ameriko